Žitňanská, Lucia, ministerka spravodlivosti SR (2011-10-19):
Ďakujem pekne, pán predsedajúci. Vážené dámy poslankyne, vážení páni poslanci, vláda Slovenskej republiky predkladá na rokovanie Národnej rady návrh zákona, ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov. Účelom návrhu zákona je riešenie aplikačných problémov zákona o slobodnom prístupe k informáciám a korekcia mechanizmu povinne zverejňovaných zmlúv, faktúr a objednávok na základe doterajších skúseností. Podstatnou zmenou je to, že dochádza k odstráneniu výkladových problémov, ktoré vznikli a ktoré viedli k tomu, že niektoré štátom alebo samosprávou založené obchodné spoločnosti nezverejňovali zmluvy, keďže si osvojili výklad, podľa ktorého nenakladajú s verejnými prostriedkami, a preto nemusia zverejňovať zmluvy. Druhý legitímny výklad vychádza z potreby ústavne konformnej interpretácie pojmu verejné prostriedky. A zakladá povinnosť zverejňovať zmluvy i týmto spoločnostiam. Na odstránenie týchto rozporných výkladov sa upravuje, že povinne zverejňovanou zmluvou je aj zmluva obchodnej spoločnosti, družstva či inej právnickej osoby, v ktorej má štát alebo jednotka samosprávy, alebo iná povinná osoba výlučnú účasť, teda 100-percentnú účasť, s ktorou sa nakladá a ktorou sa nakladá s jej majetkom. Aby však nebolo zverejňovanie zmlúv bezbrehé a aby tak neboli obchodné spoločnosti, štátne podniky a družstvá znevýhodnené v hospodárskej súťaži v porovnaní s inými podnikateľmi, zákon upravuje výnimku, podľa ktorej povinne zverejňovanou zmluvou nie je zmluva uzatvorená v bežnom obchodnom styku v rozsahu predmetu podnikania alebo činnosti zapísanej v obchodnom registri, alebo v inej úradnej evidencii. Aby sa však verejnosť mohla dozvedieť o existencii týchto zmlúv, pre povinnú osobu platí tzv. notifikačná povinnosť. Z tejto notifikačnej povinnosti sa upravuje výnimka pre zmluvy uzatvárané s fyzickými osobami ako spotrebiteľmi za účelom uspokojenia potrieb, resp. potrieb domácností. Návrh zákona ďalej rozširuje negatívny výpočet povinne zverejňovaných zmlúv, znižuje administratívnu záťaž pri zverejňovaní náročných častí zmlúv, precizuje minimálne náležitosti, ktoré by malo potvrdenie o zverejnení zmluvy obsahovať, zavádza možnosť, aby v prípade, že povinná osoba, ktorá má zverejniť zmluvu na svojom webovom sídle, nemá webové sídlo, sa mohla rozhodnúť, či zverejní zmluvu na webovom sídle jej zriaďovateľa alebo tak ako doposiaľ, bezodplatne v Obchodnom vestníku, zavádza dôležitú zmenu pri zverejňovaní objednávok a faktúr, kde už nebude potrebné zverejňovať ich úplné znenie na zabezpečenie súladu so skutočným stavom, ale postačí, ak povinná osoba bude na svojom webovom sídle po dobu piatich rokov odo dňa ich zverejnenia v štruktúrovanej a prehľadnej podobe zverejňovať údaje, to znamená, namiesto zverejnenia objednávky či faktúry sa zverejnia len zákonom ustanovené údaje o nej. Alternatívne však zostáva možnosť tak, ako platí súčasný režim. Je preto na povinnej osobe, pre ktorú alternatívu zverejňovania sa rozhodne. Návrh zákona bol prerokovaný ústavnoprávnym výborom, ktorý neprijal platné uznesenie. Avšak z informácie vyplývajú pozmeňujúce a doplňujúce návrhy, ku ktorým sa ako predkladateľ môžem vyjadriť tak, že som s nimi stotožnená. Ďakujem pekne. Poprosím o prerokovanie návrhu zákona.